钦定古今图书集成/历象汇编/岁功典/第094卷 > 《云南志书》 > 𦝼腊
## 钦定古今图书集成/历象汇编/岁功典/第094卷 > 《云南志书》 > 𦝼腊

杨子曰：“不𦝼腊也。”欤注云：𦝼，八月旦也。今河东俗奉
以为大节，祭祀先人也。腊，蜡也。《玉篇》云：𦝼，力侯切，饮
食祭也。冀州八月，楚俗二月。腊，力盍切。《说文》云：冬至
后三戌为腊，祭百神也。按《礼记外传》云：“蜡祭即腊祭
也。夏曰清祀，殷曰嘉平，周谓之蜡祭，秦曰腊，黄衣黄
冠而祭休息田夫也。既蜡而后腊。”又云：蜡与腊，二祭
也。按，《史记·始皇本纪》：“始皇三十一年十二月，更名腊
曰嘉平。”注云：“先是其邑谣歌曰：‘神仙得者茅初成，帝
若学之腊嘉平’。父老具言此神仙谣歌，劝帝求长生
术，于是始皇乃欣然有寻仙之意，因改腊曰嘉平。”则
与《外传》所载不同。《风俗通》云：“夏曰嘉平，殷曰清祀，周
曰大蜡，汉曰腊。”此云秦曰腊，盖汉仍之也。余谓史迁
不当有误，然《史记外传》乃后人所集，故错乱其名号。
窃意殷曰腊，秦曰嘉平，乃为允当。隋开皇中，改周十
二月为腊蜡。又《白氏六帖》云：“夏曰嘉平，殷曰清祀，周
曰大蜡，汉改为腊。”注云：“夏曰嘉平，出《史记》。”按《史记》所
云始皇十二月，始更名腊曰嘉平，即非夏后祭名，疑
《六帖》为误。